特拉法加廣場

特拉法加廣場（英文：Trafalgar Square）係位於英國倫敦中部、西敏市嘅一個公共廣場。廣場喺19世紀初期建成，位置原本喺查令十字一帶。個名係為咗紀念特拉法加海戰；呢場仗發生喺1805年10月21號，當時喺拿破崙戰爭期間，英國海軍喺特拉法加角外海擊敗咗法國同西班牙嘅聯合艦隊。 自13世紀起，特拉法加廣場附近已經係一個重要嘅地標，事關量度去倫敦嘅距離，傳統上都係以查令十字做起點。呢度部分地皮原本係皇家馬廄，直到佐治四世在位期間將佢哋遷往白金漢宮，先令到該區可以俾建築師莊·拿殊重新規劃。不過拿殊喺1835年過身之後，工程進度就拖慢咗，個廣場要去到1844年先正式開放。廣場四周圍有多座著名建築，包括國立畫廊、聖馬田教堂、加拿大樓同南非樓。廣場上面仲有幾座公共雕塑，最顯眼嘅係位於中央、高169呎（52米）嘅奶路臣柱，紀念副海軍上將奶路臣。另外仲有查理一世嘅騎馬雕像，以及自1999年起輪流展出唔同藝術作品嘅「第四基座」。 特拉法加廣場一直係公眾集會同政治示威嘅熱門地點，譬如1887年嘅「血腥星期日」、第一次奧爾德馬斯頓核遊行嘅終點集會，以至各類反戰同關注氣候變化嘅示威活動都喺度搞過。自1947年起，挪威政府每年都會送一棵聖誕樹俾特拉法加廣場，通常會喺聖誕節前後嗰十二日豎立展示。呢度亦係每年大除夕倒數慶祝嘅中心。以前廣場出晒名多野鴿，不過踏入21世紀初之後，當局已經採取措施趕走晒啲鴿。 名 呢個廣場係以特拉法加海戰命名。呢場戰役發生喺1805年10月21號，當時正值拿破崙戰爭，英國海軍喺西班牙西南部嘅特拉法加角外海擊敗咗法國同西班牙聯軍。雖然係咁，但個廣場其實要等到1835年先正式定名做「特拉法加廣場」。 「特拉法加」（Trafalgar）呢個名本身係西班牙文，但源自阿拉伯語。佢嘅語源有兩個講法：一係演變自Taraf al-Ghar（طرف الغار），意思係「洞穴海角」或者「月桂海角」；另一個講法係嚟自Taraf al-Gharb（طرف الغرب），意思係「西方盡頭」或者「極西之地」。 攷